Bejaardheid van my jeug – 2013 | BrandSmit.NET
Kategorie: Bejaardheid van my jeug – 2013
MAANDAG 30 DESEMBER 2013
Daar is ’n paar dinge wat ek begin het om te realiseer hierdie jaar. Hierdie proses moet voortgaan in 2014.
In die lig van die hele die-mens-is-’n versameling-atome-wat-voortdurend-hernu-storie, die volgende advies: Dink dit, en word dit.
Instink – of begeerte – wil mens altyd dwing om jouself op te psyche op hierdie laaste dag van nog ’n jaar. Jy verbeel jouself dinge gaan binnekort vinniger begin vorentoe beweeg. Drome gaan binne die volgende paar weke realiteit word. Teen einde Februarie … dan, teen einde Maart …
Een brokkie advies: Aanvaar die moontlikheid dat dit jou nog ’n paar maande kan vat om ’n paar dinge te bemeester, en om al die besluite te neem wat deel is van wat uiteindelik ’n suksesvolle onderneming sal wees.
Gewoonlik op hierdie tyd van die jaar (23:36) kan ek nie wag dat die formaliteite verby kan gaan sodat ek voort kan gaan met my werk nie. So is dit ook nou.
2011 was ’n goeie jaar.
2012 was ’n goeie jaar.
2013 was ook ’n goeie jaar – en ek sê dit nie net om nie die jaar se gevoelens seer te maak nie!
Ek gaan beslis die jaar beter uit as wat ek dit binne gegaan het. Ek het my familie gesien. Ek het nog van my skryfwerk gepubliseer. En ek het hard gewerk daaraan om meer geld te maak. Aan die ander kant het ek nie baie tyd gespandeer aan my Chinees nie. Ek het ook nie veel geoefen buiten my fietsryery nie. En ek het nie veel gewig verloor nie – hoewel ek ook nie juis gewig opgetel het nie. Oor die algemeen moet ek tog sê, ek is gelukkig met wat ek gedoen het in 2013.
Ralph Waldo Emerson het gesê: “Finish each day and be done with it. You have done what you could. Some blunders and absurdities no doubt crept in; forget them as soon as you can. Tomorrow is a new day; begin it well and serenely and with too high a spirit to be encumbered with your old nonsense.”
Gepubliseer op 31/12/2013 28/07/2017 Kategorieë Bejaardheid van my jeug – 2013
Maak geld sonder om die geheime te ken
SATERDAG 7 DESEMBER 2013
Ek het ’n paar ure gelede NT$1,900 gespandeer op ’n handleiding wat gaan oor spekulasie op pryse in perdewedrenne op Betfair. Soos ek deur die PDF gelees het, het ek ’n paar dinge wys geraak wat ek nie geweet het nie. Tog, ek het bly wag vir die NT$30,000 per week geheime – dinge wat net die skrywer en die gelukkige kopers van die handleiding sal weet.
Soos ek sê, paar dinge geleer; geen geheime nie. Net soos wat daar geen geheime was in die gids oor “spread betting” wat ek in Julie gekoop het nie. Net soos wat daar geen geheime is in die benadering van die gerespekteerde Ian Erskine tot die koop-en-verkoop van pryse op sokkerwedstryde nie.
Tog maak mense geld met hierdie aktiwiteite, jaar in en jaar uit.
Vir maande lank het ek getoets wat Chris Elliott mense leer in sy “Trading FX for Profit” handleiding – geen geheime nie, maar wel ’n paar goeie idees en ’n paar brokkies advies. Die idees werk. Nie elke enkele keer nie, maar as jy die storie benader met dissipline en ’n kalm gemoed en jou posisie sluit wanneer jy moet (wen of verloor), maak jy geld, jy betaal huur, jy koop kos, en jy gaan op vakansie. Soos wat die man verduidelik in sy handleiding. En jy doen dit sonder om enige geheime te ken.
Wat is dan die verskil tussen die mense wat suksesvol is met hierdie maniere van geldmaak, en die mense wat aanhou om die bodem te krap? En wat moet ’n mens doen om deel te word van die suksesvolle groep?
’n Goeie plek om te begin is om uit te sorteer presies wat jy wil doen, wáár en vir hoe lank elke dag. Dan moet jy leer ’n paar basiese beginsels – deur artikels te lees, handleidings deur te werk, video’s te kyk, en te leer uit jou eie ervaring. Dinge wat nie oornag gaan gebeur nie maar wat jy definitief moet ontwikkel sluit in ’n positiewe houding, emosionele standvastigheid, en dissipline. Verstellings moet ook gemaak word aan die omgewing waar jy werk om dit bevorderlik te maak vir sukses. Dan, wanneer jy gereed is, pas toe wat jy geleer het, so gereeld as moontlik.
Die alternatief is om aan te hou soek vir geheime kennis wat jy reken net ’n uitgesoekte groepie mense weet. Enigste ding is, ek het ’n fyn gevoel jy gaan lank soek, en dalk net lank die bodem krap.
Gepubliseer op 07/12/2013 28/07/2017 Kategorieë Bejaardheid van my jeug – 2013
Die Christen in my geestesoog
Christen: Volgeling van die leerstellings van Jesus van Nasaret.
Hierdie Christen dink dis belaglik dat enige iets bely moet word, dat daar vertonings van geloof moet wees met ritualistiese resitasies van doktrine, dat daar publieke en private erkenning gegee moet word aan God, aan “sy” naam, wat “hy” is, en so meer.
Hy sal vra: “Bedoel jy ek moet saam met ander mense bymekaarkom en bely dat ek glo ek moet my naaste liefhê? Hoekom sal ek dit wil doen? Nee wat, ek gee maar net vir my naaste liefde. Dis mos wat Jesus geleer het.” Hierdie persoon sal ook saamstem dat Jesus nie ’n onseker tiener is wie se identiteit gereeld bevestig moet word deur mense wat hom “liefhet” nie.
Die Jesus wie se leerstellings gevolg word deur die Christen in my geestesoog, sal heel waarskynlik nie veel dink van ritualistiese byeenkomste gevul met drama en emosie nie. Kans is goed dat hy net beïndruk sal wees daarmee as jy in werklikheid jou naaste liefhet, vir hom ’n kombers gee as hy koud is, vir haar skuiling gee as sy dakloos is, ensovoorts.
Die volgeling van Jesus, soos ek oor hom dink, sal ook nie veel waarde heg aan die identiteitetiket van “Christen” nie. Hy sal net sy skouers optrek en sê jy kan hom noem wat jy wil. Al wat vir hom belangrik is, is om sy naaste lief te hê soos hy homself het.
Wat is die Christelike religie? Is daar iets soos ’n ware Christen? Wat was werklik Jesus se bedoelings, en wat was Paulus en Petrus se bedoelings?
Ek dink nie daar is enige twyfel dat die kerkleiers in die dekades na Jesus se dood bewus was daarvan dat hulle ’n godsdiens gehad het om te administreer en te lei nie.
MAANDAG 2 DESEMBER 2013
Ek het vanaand aan iets gedink – om vir mense die ruimte te gee om so menslik te wees soos jy jouself toelaat om te wees, en toe ek weer sien, los en vat ek woorde en frases om ’n akkurate beskrywing te gee van my posisie rakende godsdiens.
Dit kom toe neer op die volgende: Ek het in my vroeë twintigs die oorweldigende indruk gekry dat die Christelike religie waarmee ek groot geword het en waaraan ek toenemend geheg geraak het in die eerste twee dekades van my lewe, mensgemaak is. Om dit anders te stel, die Christelike religie is in my opinie tot in die murg deurtrek met doktrines wat ’n menslike hand wys – of, in die woorde van ’n befaamde Duitse filosoof: “[It is] human, all too human.”
Belangrik ook om te verduidelik wat ek bedoel met deurtrek tot in die murg: As jy eers begin wegsny aan doktrines van die Christelike religie wat na deeglike oorweging net eenvoudig te menslik blyk te wees om “goddelik” te wees, gaan daar nie genoeg oorbly van die pasiënt om te kan voortleef nie.
Gepubliseer op 02/12/2013 27/07/2017 Kategorieë Bejaardheid van my jeug – 2013
Snaaks hoe dinge uitwerk
Net voor ek intrek by een van slegs twee oop parkeerspasies by die supermark (dink spasies breed genoeg vir fietse, bromponies en motorfietse), parkeer ’n vrou en haar seun in die ruimte langsaan. Maar sy parkeer skeef, oor die ruimte waar ek my fiets moet staanmaak. Soos sy wegstap, kyk sy oor haar skouer. Sy sien sy’t skeef geparkeer. Sy sien ek moet by die spasie ingaan waar die voorste ent van haar bromponie staan. Sy draai haar kop weg, en stap by die supermark in.
My beskouing van haar is baie eenvoudig: Sy is ’n barbaar.
Hoe anders? Sy verwag heel waarskynlik dat ander mense redelik sal optree teenoor haar in ’n parkeerarea, maar sy doen presies die teenoorgestelde. Ook, as almal moet doen wat sy gedoen het, sal daar chaos en konstante konflik wees. Nie net is sy nie ’n redelike mens nie, sy tree nie rasioneel op nie.
Ek het haar ’n vuil kyk probeer gee by die groente-afdeling, maar sy het weggekyk.
Hoe anders? (Of dink ek te veel?)
In ander nuus, ek het ’n noue ontkoming gehad kort voor my ontmoeting met die barbaarse vrou. Ek was besig om deur die tonnel te ry wat onderdeur die treinspoor gaan naby ons woonstel. Voor my was ’n ander fietsryer. Ek hou altyd regs in die nou tonnel sodat mense op bromponies my kan verbygaan, maar in hierdie geval kon ek sien dat ek die ander fietsryer sou moes verbysteek. Net soos ek toe verby hom skuur, hoor ek ’n helse knal. Ek kyk toe om en sien dat die ander ou oor iets gery het wat sy agterwiel se band laat bars het.
As hy nie daar was nie, het ék oor die skerp voorwerp gery. Wat beteken ek sou nie supermark toe gegaan het nie, en derhalwe nie die barbaar teëgekom het nie. Wat verder beteken dat ek nie rede sou gehad het om hierdie kort stukkie teks te skryf nie, wat beteken dat jy nou iets anders sou gelees het.
Snaaks hoe dinge uitwerk.
Gepubliseer op 22/10/2013 26/07/2017 Kategorieë Bejaardheid van my jeug – 2013
My vyf lewens in Taiwan, sover
Ek ry oor die treinspoor, kyk in die rigting van Fengshan treinstasie oor die donker, industriële vlakte. Oudergewoonte dink ek iets in die lyn van, “Ek is nog steeds hier, in Taiwan.”
Besef ek toe dis nonsens – dis letterlik nie waar nie.
Die persoon wat hier aangekom het in Januarie 1999, bestaan nie meer nie. Hy’t nie gesterf of weggegaan nie, hy het … gereïnkarneer in ’n ander persoon in. En daai persoon het weer gereïnkarneer in ’n ander persoon in, ensovoorts. Al hierdie mense, as biologiese voortsettings van die persoon, “Barend Smit” (beter bekend as “Brand Smit”), en as “erfgename” van die naam, was wettiglik en moreel verantwoordelik vir enige wandade gepleeg of ooreenkomste aangegaan deur vroeër inkarnasies van “Barend Smit”. Latere inkarnasies is ook steeds geprys vir goeie dinge wat “hy” gedoen het, en is ook steeds intiem gekoppel aan sekere mense – ook op hul eie meer onlangse inkarnasies van vroeër weergawes, almal op hul eie persoonlike reise.
Ek reken ek het al vyf lewens gehad in Taiwan: Brand wat hier gearriveer het in Januarie 1999 – enkellopend, roker, dromer, bietjie kwaad vir die wêreld … wat gereïnkarneer, of getransformeer het in Brand van 2001 – kreatief, ambisieus, effens manies … wat gereïnkarneer of getransformeer het in Brand van 2005 – ernstige romantiese verhouding … wat op sy beurt gereïnkarneer of getransformeer het in Brand van 2006 – desperaat om ’n beter lewe te kan voorsien aan homself en die spesiale vrou in sy lewe, obsessief daaroor om geld van die huis af te maak … wat uiteindelik gereïnkarneer of getransformeer het in die mees onlangse inkarnasie, Brand van 2011 – getroud, nie-roker, weereens toegewyd aan kreatiewe projekte, steeds ernstig oor finansiële welvaart maar ook versigtig om nie sy tyd en geld te mors nie.
Gepubliseer op 01/10/2013 26/07/2017 Kategorieë Bejaardheid van my jeug – 2013